寓言  其二
作者：舒岳祥
朝代：宋

paragraphs: 昔有貴公子，聞鶴九臯禽。
其先本胎化，棲止必瑶林。
遣使三往聘，致之千黄金。
清唳復善舞，節奏合瑶琴。
日給費魚米，延之如玳簪。
銜杯爲主壽，千歲無遐心。
有客爲主謀，禽荒可傾國。
此物非潔清，其志本貪冒。
遺矢玉階陰，吞腥金塘側。
當以禽養禽，毋令食人食。
主人頷其言，從此成捐斥。
蕭條風雨晨，蹭蹬霜雪夕。
鶴將辭主去，顧視亦悽惻。
謂客君少留，行當蹈吾迹。
客亦慘不樂，相看淚霑臆。